Földrengés volt kedden este a Nógrád megyei Szátok község térségében. A katasztrófavédelemhez károkról, sérülésekről nem érkezett bejelentés.

Mónus Péter szeizmológus, a Magyar Tudományos Akadémia (MTA) Szeizmológiai Obszervatóriumának közleményében tudatta, hogy a Richter-féle skála szerinti 3,6-os erősségű, nem sokkal kilenc óra után keletkezett földmozgást a lakosság érzékelhette - írja az MTI.

A kedd esti földrengés annak a 4,2-es erősségű földmozgásnak az utórezgése volt, amely június 5-én volt Érsekvadkert közelében.

Az Országos Katasztrófavédelmi Főigazgatóság (OKF) az MTI-vel azt közölte: a Nógrád Megyei Katasztrófavédelmi Igazgatóság ügyeletére a földrengés miatt 21 óra 30 percig körülbelül húsz hívás érkezett, de károkról, sérülésekről senki nem tett bejelentést.